Diari Oficial de la Generalitat Valenciana


Sumari del DOGV 4974, del 30-03-2005 (2005/3137)

RESOLUCIÓ d'1 de març de 2005, de la Direcció General de Qualitat Ambiental, per la qual s'atorga a l'empresa Cerámicas Peñarroya, SA, l'autorització ambiental integrada per a les instal·lacions de fabricació de paviment i revestiment ceràmics al terme municipal de Castelló.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4974

Data del DOGV
:   30-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/3137


Data del document
:   01-03-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Castelló de la Plana
    * edifici industrial
    * ceràmica
    * empresa privada

RESOLUCIÓ d'1 de març de 2005, de la Direcció General de Qualitat Ambiental, per la qual s'atorga a l'empresa Cerámicas Peñarroya, SA, l'autorització ambiental integrada per a les instal·lacions de fabricació de paviment i revestiment ceràmics al terme municipal de Castelló. [2005/X3137]
  
Vistos els documents que apareixen en l'expedient 004/04 IPPC, instruït a instància de l'empresa Cerámicas Peñarroya, SA, a fi d'obtindre l'autorització ambiental integrada per a les instal·lacions de fabricació de paviment i revestiment ceràmics, s'emet la present resolució de conformitat amb els següents,
  
Antecedents de fet
  
Primer. Amb data 13 de gener de 2004, Agustín Sainz Martínez, en representació de l'empresa Cerámicas Peñarroya, SA, amb CIF A-12003810, presenta a la Conselleria de Territori i Habitatge, sol·licitud d'autorització ambiental integrada per a les instal·lacions de fabricació de paviment i revestiment ceràmics que s'ubiquen a la carretera de Borriol, km 5,3 de Castelló, i que es detallen en l'annex I.
  
Juntament amb la sol·licitud, l'empresa presenta l'informe de compatibilitat urbanística emés per l'Ajuntament de Castelló.
  
Segon. Amb dates 16 de gener i 11 de febrer de 2004 l'empresa entrega la documentació complementària, a requeriment d'aquesta conselleria.
  
Tercer. Amb data 16 de març de 2004 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, i es publica anunci en el Diari Oficial de la Generalitat Valenciana (DOGV núm. 4713).
  
Durant aquest no es presenten al·legacions al projecte, ni en aquesta Conselleria i ni a l'Ajuntament de Castelló, i consta en l'expedient certificat de la informació pública.
  
Quart. Transcorregut el termini d'informació pública i segons el que disposa l'article 18 de la Llei 16/2002, l'expedient es remet a l'Ajuntament de Castelló.
  
Cinqué. Segons el que preveu l'article 19 de la Llei 16/2002, amb data 17 de maig de 2004, se sol·licita informe a la Confederació Hidrogràfica del Xúquer, el qual es rep amb data 27 de juliol, en el qual es requereix la presentació de nova documentació per part de l'empresa, i amb data 13 de desembre de 2004 es considera suficient la documentació presentada per a continuar amb els tràmits de l'autorització ambiental integrada.
  
Així mateix, s'han incorporat a l'expedient els informes emesos pel Servei de Residus Industrials i pel Servei de Protecció de l'Ambient Atmosfèric.
  
Sisé. Amb data 17 de maig de 2004, el Servei de Control Integrat de la Contaminació comunica al Servei d'Avaluació d'Impacte Ambiental que ha d'iniciar la tramitació i la resolució de la Declaració d'impacte ambiental, i s'emet la dita declaració amb data 5 de juliol de 2004, en la qual s'estima acceptable, només a l'efecte ambiental i sense perjudici de la prèvia obtenció de les autoritzacions sectorials que s'apliquen, el Projecte indústria per a la fabricació de paviments i revestiments ceràmics, que promou Cerámicas Peñarroya, SA, sempre que aquest es desenvolupe amb les previsions de l'Estudi d'impacte ambiental i amb els condicionants indicats en l'annex II de la present resolució.
  
Seté. En l'expedient 004/04 IPPC consta l'avaluació ambiental del projecte en el seu conjunt, com estableix l'article 20 de la Llei 16/2002, i que ha sigut incorporada a la proposta de resolució.
  
Octau. Amb data 1 de març de 2005 es realitza el tràmit d'audiència a l'interessat, sense que s'hagen presentat al·legacions respecte d'això.
  
Als anteriors fets s'apliquen els següents,
  
Fonaments de dret
  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex 1 d'aquesta llei, estan subjectes a autorització ambiental integrada.
  
La instal·lació de referència està inclosa en l'epígraf 3.5 de l'annex 1 de la Llei 16/2002.
  
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març.
  
Tercer. En la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, correspon a la Direcció General de Qualitat Ambiental, exercir les competències en matèria de prevenció i control integrats de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, i fent ús de les atribucions que em confereix el Reglament orgànic i funcional de la Conselleria Territori i Habitatge, resolc:
  
Primer. Concedir a Cerámicas Peñarroya, SA, l'Autorització ambiental integrada per a les instal·lacions de fabricació de paviment i revestiment ceràmics, que s'ha de desenvolupar en l'establiment situat a la carretera de Borriol, km 5,3 de Castelló, que fa referència al Projecte bàsic per a la sol·licitud d'autorització ambiental integrada a fàbrica de paviment i revestiment ceràmics de data 9 de gener de 2004 i que subscriu José Luis Quintela Cortes, i queda inscrita en el Registre General d'Instal·lacions IPPC de la Comunitat Valenciana amb el número 017-05/AAI/CV, condicionada al compliment dels requisits següents:
  
1. Valors límit d'emissió
  
1.1. Emissions atmosfèriques
  
1.1.1. Emissions canalitzades fredes
  
Els valors límit d'emissió que s'han de complir seran els següents:
  
CONTAMINANTS CONDICIONS LÍMITS
  
 D'EMISSIÓ
  
?????????????????????????-
  
Partícules Genèric 30 mg/Nm³
  
 Existents, amb
  
 sistema corrector 50 mg/Nm³
  
1.1.2. Emissions canalitzades calentes
  
Les emissions compliran els següents valors límit d'emissió per als diferents focus:
  
CONTAMINANTS CONDICIONS LÍMITS
  
 D'EMISSIÓ
  
?????????????????????????-
  
Partícules Genèric 30 mg/Nm³
  
 Existents, amb
  
 sistema corrector 50 mg/Nm³
  
?????????????????????????-
  
NOx (expressat
  
com a NO2) Gasos de procés 250 mg/Nm³
  
?????????????????????????-
  
SO2 Genèric 200 mg/Nm³
  
?????????????????????????-
  
Fluorurs (expressats
  
com HF) Genèric 10 mg/Nm³
  
 Forns cocció
  
 Qv<3.000 Nm³/h i 30 mg/Nm³
  
 Qm<0,1 Kg/h
  
?????????????????????????-
  
Les concentracions mesurades sempre estaran referides a condicions normals de pressió i temperatura (101,3 kPa, 273,16 K), per als gasos de combustió en base seca i un contingut d'oxigen del 18% de O2.
  
1.1.3. Emissions sonores
  
S'adoptaran les mesures necessàries a la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
En particular, els límits sonors que s'hi estableixen són:
  
DIÜRN NOCTURN
  
70 dB(A) 60 dB(A)
  
1.2. Abocaments
  
1.2.1. Aigües residuals industrials
  
Les aigües residuals industrials es porten a una bassa de decantació, de manera que els fangs es condueixen a empresa atomitzadora, mentre que l'aigua es depura i s'aboca a la xarxa de clavegueram.
  
S'actuarà segons el que ha especificat el projecte, de manera que es garantisca la inexistència d'abocament d'aigües residuals industrials a domini públic hidràulic (abocament zero).
  
Han d'aportar certificat emés per l'ajuntament corresponent de connexió i d'acceptació dels abocaments d'aigües residuals a la xarxa de clavegueram municipal, amb indicació de la data amb què es va realitzar aquesta connexió.
  
1.2.2. Aigües residuals sanitàries
  
Les aigües residuals sanitàries són enviades a depòsit sèptic, on es decanten. Els fangs són tractats i retirats periòdicament per empresa gestora, mentre que els líquids són bombats a depuradora i posteriorment conduïts a la xarxa de sanejament del polígon, per al seu posterior tractament en l'estació depuradora d'aigües residuals de Castelló.
  
Han d'aportar certificat emés per l'Ajuntament corresponent de connexió i d'acceptació dels abocaments d'aigües residuals a la xarxa de clavegueram municipal, amb indicació de la data amb què es va realitzar aquesta connexió.
  
1.2.3. Aigües pluvials
  
L'abocament d'aigües pluvials s'efectuarà d'acord amb la documentació presentada, segons les condicions següents:
  
Es prohibeix expressament l'abocament a domini públic hidràulic d'aigües que no siguen d'origen pluvial i aquelles que hagen estat en contacte amb residus.
  
El canvi d'ubicació del punt d'abocament ha de ser comunicat a la Confederació Hidrogràfica del Xúquer i acceptat per aquesta.
  
Aquesta autorització no exclou ni pressuposa les que poden ser necessàries d'altres organismes de l'administració central, autonòmica o local.
  
S'atorga la present autorització sense perjudici de tercers, deixant fora de perill el dret de propietat i sense que per si sola faculte per a executar obres en zona de servitud alienes a la competència exclusiva de la Confederació Hidrogràfica del Xúquer.
  
Aquesta autorització s'atorga sense perjudici del dret d'Estat a l'execució de les obres incloses en els seus plans. L'autoritzat queda obligat a executar a costa seu totes les modificacions que se li imposen per raó d'aquestes obres estatals, i fins i tot deixar sense efecte aquesta autorització en el cas d'incompatibilitat amb les referides obres, sense dret a indemnització.
  
L'incompliment de qualsevol d'aquestes condicions comportarà la immediata revocació d'aquesta autorització, sense perjudici de l'exigència de les responsabilitats que procedisquen.
  
2. Protecció del sòl i de les aigües subterrànies
  
Queda prohibit l'abocament a llit, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.
  
No es podran executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
3. Procediments i mètodes de gestió de residus
  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial Decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial Decret 952/1997.
  
El centre productor està inscrit en el Registre de xicotets productors de residus perillosos de la Comunitat Valenciana amb el número 12-11319.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments
  
4.1. Control d'emissions atmosfèriques
  
A fi d'evitar l'emissió difusa de pols, es duran a terme les mesures següents:
  
Tancament total de les instal·lacions d'emmagatzematge i manipulació de materials pulverulents a l'engròs.
  
Tancament d'instal·lacions de transport i processat de materials.
  
Aspirar i llevar la pols d'instal·lacions d'emmagatzematge, transport, punts de transferència i de càrrega i descàrrega de materials pulverulents.
  
Condicionament, pavimentació i neteja d'instal·lacions, de les vies de circulació i de les àrees d'estacionament de vehicles.
  
Han de disposar de sistemes correctors de depuració de l'emissió a l'atmosfera, com a mínim, els focus que evacuen corrents de gasos que provenen d'aspiracions de material pulverulent. El funcionament correcte d'aquests sistemes correctors s'assegurarà mitjançant el control i el registre en continu d'almenys, un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós, o qualsevol altre degudament justificat. La representativitat i el calibratge d'aquest paràmetre ha de ser verificat per entitats col·laboradores de l'administració en matèria de qualitat ambiental i estar a disposició de la Conselleria de Territori i Habitatge.
  
La periodicitat mínima de control de les emissions per entitats col·laboradores en qualitat ambiental serà la següent:
  
Anual: Focus el cabal del qual supere 30.000 Nm³/h.
  
Biennal: Focus de forns de cocció i aquells el cabal dels quals es trobe entre 10.000 i 30.000 Nm³/h.
  
Triennal: La resta de focus canalitzats.
  
Els contaminants que s'han de controlar seran els següents:
  
Tots els focus: Partícules.
  
Focus que evacuen gasos procedents de processos de combustió: Partícules, NOx (expressat com NO2), SO2, CO i CO2.
  
Focus que evacuen gasos procedents de forns de cocció: Partícules, NOx (expressat com NO2), SO2, CO, CO2, fluorurs (com HF), plom i bor.
  
Queden exclosos de mesurament d'emissió de partícules els focus següents:
  
Focus de processos d'assecatge de peces ceràmiques (crues o cuites) que utilitzen com a combustible gas natural o propà, que en el control de la posada en marxa de la instal·lació, en condicions habituals d'operació i sense utilitzar ningun tipus de depuració, hagen obtingut una emissió inferior a 10 mg/Nm³ de partícules.
  
Focus d'evacuació de l'aire de refredament dels forns de cocció de taulells.
  
Els punts de mostratge a les xemeneies han de complir amb els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos.
  
En el punt de mostratge, la temperatura serà preferiblement, menor de 200ºC.
  
Les mesures es realitzaran en condicions normals d'operació de les instal·lacions, es registraran els paràmetres que les determinen, i cobriran totes les diferents tipologies o grups de productes que es fabriquen en cada instal·lació.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'emissions i fonts contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.2. Control d'abocaments
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'emissions i fonts contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
Les aigües residuals industrials procedents de la línia d'esmaltat i del laboratori es caracteritzaran després de la seua depuració, previ a la seua mescla amb les aigües residuals sanitàries, de manera que segons el seu caràcter de perillositat podran ser abocades o han de ser gestionades com a residu perillós. En aquest últim cas, han de disposar de document d'acceptació emés per gestor autoritzat per a la recollida d'aquest residu perillós.
  
4.3. Control de residus
  
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en el cas de no perillosos, després del qual han de ser entregats a gestor autoritzat. Aquest emmagatzematge temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzematge ha d'estar inclosa en el sistema general de protecció contra incendis de la indústria.
  
Per a l'emmagatzematge de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose un augment de la seua perillositat o dificulte la seua gestió.
  
L'envasament i l'etiquetatge dels residus serà conforme a allò que han exposat els articles 13 i 14 del Reial decret 833/1988, Reglament de residus tòxics i perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat, si és el cas, i el gestor a qui s'entrega el residu.
  
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
  
Entregarà els residus perillosos a gestors que disposen de la corresponent autorització administrativa per a la gestió d'aquests residus.
  
S'ha d'elaborar un Pla de prevenció i reducció de residus que es presentarà en la Direcció General de Qualitat Ambiental cada quatre anys.
  
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En la dita declaració s'especificarà l'origen i la quantitat dels residus produïts, la destinació donada a cada un d'ells i la relació que es troben emmagatzemats temporalment, com també les incidències rellevants que s'hagen pogut produir, tot això relatiu a l'any objecte de la declaració.
  
Per a tots aquells envasos que es tornen al proveïdor, l'empresa subministradora ha d'incloure'ls en un sistema de depòsit, devolució i retorn i comunicar-ho a la Conselleria de Territori i Habitatge, segons el que establix la Llei 11/1997, de 24 d'abril, d'envasos i residus d'envasos i el Reial decret 782/1998, de 30 d'abril, pel qual s'aprova el Reglament per al desenvolupament de l'esmentada llei.
  
4.4. Control de soroll
  
Respecte del nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
En aquest sentit, es realitzarà una auditoria acústica de l'activitat per una entitat col·laboradora en qualitat ambiental a l'inici de l'activitat i almenys cada cinc anys, d'acord amb l'article 37 d'aquesta llei i el Decret 266/2004, de 3 de desembre, del Consell de la Generalitat.
  
5. Mesures que s'han d'adoptar en situacions diferents de les normals que puguen afectar el medi ambient
  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
Així mateix, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Declaració d'impacte ambiental
  
Es compliran les condicions establides en la Declaració d'impacte ambiental emesa per la Direcció General de Gestió del Medi Natural de data 5 de juliol de 2004, que s'adjunta en l'annex II de la present resolució.
  
7. Altres condicions
  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi.
  
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la seguretat, la salut de les persones i el medi ambient.
  
Segon. L'Autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions al Servei de Control Integrat de la Contaminació a l'efecte del reconeixement corresponent, es presentarà prèviament un certificat emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.
  
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.
  
Cinqué. L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.
  
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:
  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
2. Comunicar a la Conselleria de Territori i Habitatge qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als que realitzen les actuacions de vigilància, inspecció i control.
  
Seté. En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant la secretària autonòmica de Territori i Medi Ambient de la Conselleria de Territori i Habitatge en el termini d'un mes des de l'endemà de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València, 1 de març de 2005.- El director general de Qualitat Ambiental: Jorge Lamparero Lázaro.
  
ANNEX I
  
DESCRIPCIÓ DEL PROJECTE
  
L'activitat de l'empresa és la fabricació i la comercialització de paviments i revestiments ceràmics en diversos formats.
  
Les matèries primeres per a la producció de taulells ceràmics són principalment: argila atomitzada, engalbes, esmalts, frites i colorants ceràmics.
  
El procés productiu comença amb la recepció de les argiles i el seu emmagatzematge en sitges metàl·liques. D'aquestes passa, mitjançant cintes transportadores, fins a les premses, on es forma el bescuit cru, o base, del taulell ceràmic.
  
Després del premsat, el bescuit se seca a assecadors a gas natural per a llevar-li la humitat. Tot seguit passa a la línia d'esmalt on se li aplica l'esmalt amb dissenys diversos, segons el model. Paral·lelament a l'esmaltat, es produeix la recepció de matèries primeres per a la preparació d'esmalts en la secció corresponent.
  
El material cru esmaltat passa al parc pulmó mitjançant màquines especials per a aquest fi. La següent etapa és la cocció a forn monostrat que funciona a gas natural, que li dóna al taulell les seues propietats definitives. Després del forn, les peces passen al parc pulmó de cuit a l'espera de ser classificades i paletitzades per a la seua expedició al magatzem exterior.
  
El producte final encaixat i paletitzat, és carregat en camions per a la seua distribució als clients.
  
La indústria compta amb filtres de pols per a la depuració de les emissions en aquelles seccions on és necessària la seua instal·lació. Quant a l'emissió de gasos de combustió, es condueixen a l'exterior mitjançant les corresponents xemeneies.
  
Les aigües residuals industrials generades per l'activitat són conduïdes a una bassa, on, per decantació, se separa l'aigua dels fangs, de manera que els fangs es transporten a atomitzador exterior i l'aigua, després de la seua depuració, s'aboca a la xarxa de clavegueram.
  
Les aigües residuals domèstiques es condueixen a depòsit sèptic, de manera que els fangs resultants són retirats periòdicament per gestor autoritzat, mentre que l'aigüa es tracta en la depuradora i s'aboca a la xarxa de clavegueram.
  
Les aigües pluvials es recullen mitjançant xarxa separativa, i es conduixen a barranc existent al costat de la fàbrica.
  
Quant als residus produïts com a conseqüència de l'exercici de l'activitat, es gestionen mitjançant gestor autoritzat.
  
ANNEX II
  
CONDICIONAT DE LA DECLARACIÓ
  
D'IMPACTE AMBIENTAL
  
Per la seua ubicació, es considera que en matèria d'emissions atmosfèriques, soroll, abocament d'aigües residuals i generació de residus, serà suficient amb el compliment de la legalitat vigent o, si és el cas, amb l'adopció de les millors tecnologies disponibles i els valors límit d'emissió especificats en el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.